Sicriul cu corpul neînsuflețit al scriitorului Dinu Săraru va fi depus azi, între orele 12:00 și 14:30, pentru un moment de omagiu, în Sala de Marmură a Teatrului Național "Ion Luca Caragiale'' din București. informează Rador Radio România.
Ulterior, acesta va fi dus la Catedrala Arhiepiscopală din Râmnicu Vâlcea, unde mâine va avea loc slujba de înmormântare, urmată de o procesiune până la locul înhumării, ales de scriitor, la Casa Memorială din Slătioara. Dinu Săraru a murit sâmbătă, la vârsta de 92 de ani.
A fost jurnalist de radio până în 1960, dedicându-se apoi scrisului şi teatrului. În 1974 a publicat ''Niște țărani", iar doi ani mai târziu "Clipa", romane care încă se bucură de aprecierea publicului şi criticilor. A condus, ca director, Teatrul Mic și Teatrul Foarte Mic din București între anii 1977 și 1990 și Teatrul Național din București începând cu anul 2001.